สมเด็จพระเจ้าอยู่หัวเสด็จพระราชดำเนินไปในการพระราชพิธีทรงบำเพ็ญพระราชกุศลออกพระเมรุพระบรมศพฯ
เมื่อวันที่ 25 ต.ค.2560  เวลา  15.03 น.  สมเด็จพระเจ้าอยู่หัว เสด็จพระราชดำเนินโดยรถยนต์พระที่นั่ง จากพระที่นั่งอัมพรสถาน พระราชวังดุสิต ไปยังพระที่นั่งดุสิตมหาปราสาท  ในพระบรมมหาราชวัง  ในการพระราชพิธีทรงบำเพ็ญพระราชกุศลออกพระเมรุพระบรมศพ พระบาทสมเด็จพระปรมินทรมหาภูมิพลอดุลยเดช  บรมนาถบพิตร  เข้าทางประตูวิเศษไชยศรี  ประตูพิมานไชยศรี ผ่านหน้าพระที่นั่งจักรีมหาปราสาท  ทหารกองเกียรติยศถวายความเคารพ  วงดุริยางค์บรรเลงเพลงสรรเสริญพระบารมี 

		ในโอกาสนี้  สมเด็จพระเทพรัตนราชสุดาฯ สยามบรมราชกุมารี  สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี  ทูลกระหม่อมหญิงอุบลรัตนราชกัญญา สิริวัฒนาพรรรณวดี  พระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ  พระเจ้าหลานเธอ พระองค์เจ้าพัชรกิติยาภา  พระเจ้าหลานเธอ พระองค์เจ้าสิริวัณณวรีนารีรัตน์  พระเจ้าหลานเธอ พระองค์เจ้าสิริภาจุฑาภรณ์  และพระเจ้าหลานเธอ พระองค์เจ้าอทิตยาทรกิติคุณ  โดยเสด็จในการนี้ด้วย

		ครั้นเสด็จพระราชดำเนินขึ้นพระที่นั่งดุสิตมหาปราสาท  ทรงจุดธูปเทียนเครื่องราชสักการะและเครื่องทองน้อย ถวายราชสักการะพระบรมศพ พระบาทสมเด็จพระปรมินทรมหาภูมิพลอดุลยเดช  บรมนาถบพิตร  ชาวพนักงานประโคมกระทั่งมโหระทึก สังข์ แตรงอน แตรฝรั่ง  ปี่  กลองชนะ  ปี่พาทย์   ทหารกองเกียรติยศพระบรมศพถวายความเคารพ วงดุริยางค์บรรเลงเพลงสรรเสริญพระบารมี

		จากนั้น  สมเด็จพระเจ้าอยู่หัวทรงจุดธูปเทียนเครื่องนมัสการบูชาพระพุทธรูป ประจำพระชนมวารของพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่หน้าพระแท่นมหาเศวตฉัตร
		แล้วทรงประเคนพัดรองที่ระลึกงานออกพระเมรุถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร แด่สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก  สมเด็จพระราชาคณะ  พระราชาคณะที่จะถวายพระธรรมเทศนา จำนวน 11 รูป  และพระราชาคณะที่จะสวดศราทธพรต  30 รูป  พระสงฆ์ที่จะสดับปกรณ์ 89 รูปเท่าพระชนมพรรษาพระบาทสมเด็จพระปรมินทรมหาภูมิพอดุลยเดช บรมนาถบพิตร  พระสงฆ์ที่จะสวดพระอภิธรรม 8 รูป  บรรพชิตจีนและบรรพชิตญวน 20 รูป
		ต่อจากนั้น  สมเด็จพระเจ้าอยู่หัวทรงจุดธูปเทียนเครื่องทรงธรรม และทรงจุดธูปเทียนเครื่องทองน้อยสำหรับพระบรมศพทรงธรรม  พระราชาคณะถวายศีลและถวายพระธรรมเทศนากัณฑ์ 1  แล้ว พระสงฆ์ 30 รูป สวดศราทธพรต จบ  สมเด็จพระเจ้าอยู่หัว ทรงประเคนจตุปัจจัยไทยธรรมบูชากัณฑ์เทศน์และทรงทอดผ้าไตรถวายพระราชาคณะที่ถวายพระธรรมเทศนา  และพระสงฆ์ที่สวดศราทธพรต 30 รูป สดับปกรณ์ พระสงฆ์ทั้งนั้นถวายอนุโมทนา ถวายอดิเรก ถวายพระพรลา  แล้วเจ้าพนักงานนิมนต์พระสงฆ์ 89 รูปเท่าพระชนมพรรษาพระบาทสมเด็จพระปรมินทรมหาภูมิพอดุลยเดช บรมนาถบพิตร ขึ้นนั่งยังอาสน์สงฆ์  สวดมาติกา จบ ทรงทอดผ้าไตร และย่ามที่ระลึกงานออกพระเมรุถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร  พระสงฆ์ 89 รูป สดับปกรณ์ ถวายอนุโมทนา ถวายอดิเรก ถวายพระพรลา แล้วบรรพชิตจีน 10 รูป และบรรพชิตญวน 10 รูป ขึ้นนั่งยังอาสน์สงฆ์ สวดมาติกา จบแล้ว  ทรงทอดผ้าไตรและย่ามที่ระลึกงานออกพระเมรุถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช บรมนาถบพิตร  บรรพชิตจีนและบรรพชิตญวนสดับปกรณ์ ถวายอนุโมทนา
		จากนั้น  สมเด็จพระเจ้าอยู่หัว  ทรงพระดำเนินไปทรงจุดธูปเทียนเครื่องบูชากระบะมุกที่แท่นเตียงพระสวดพระอภิธรรม   พระพิธีธรรมสวดพระอภิธรรมจนถึงเวลา 21 นาฬิกา  รุ่งขึ้นรับพระราชทานฉัน  และชาวพนักงานประโคมกระทั่งมโหระทึก สังข์ แตรงอน แตรฝรั่ง  ปี่  กลองชนะ ประจำยามตามราชประเพณี
		"พระบาทสมเด็จพระปรมินทรมหาภูมิพลอดุลยเดช มหิตลาธิเบศรรามาธิบดี จักรีนฤบดินทร สยามินทราธิราช บรมนาถบพิตร" เป็นพระราชโอรสพระองค์เล็กในสมเด็จพระมหิตลาธิเบศร อดุลยเดชวิกรม พระบรมราชชนก กับสมเด็จพระศรีนครินทรา บรมราชชนนี   เสด็จพระราชสมภพเมื่อวันจันทร์ที่ 5 ธันวาคม พุทธศักราช 2470  เสด็จเถลิงถวัลยราชสมบัติเป็นพระมหากษัตริย์รัชกาลที่ 9  แห่งพระบรมราชจักรีวงศ์  เมื่อวันที่ 9 มิถุนายน พุทธศักราช 2489  เสด็จสวรรคตเมื่อวันพฤหัสบดีที่ 13 ตุลาคม พุทธศักราช 2559  
		ทั้งนี้  เมื่อช่วงค่ำของวันที่ 13 ตุลาคม พุทธศักราช 2559  ทางสำนักพระราชวัง  มีประกาศเรื่องพระบาทสมเด็จพระปรมินทรมหาภูมิพลอดุลยเดช มหิตลาธิเบศรรามาธิบดี จักรีนฤบดินทร สยามินทราธิราช บรมนาถบพิตร  สวรรคต  ความว่า  "พระบาทสมเด็จพระปรมินทรมหาภูมิพลอดุลยเดช มหิตลาธิเบศรรามาธิบดี จักรีนฤบดินทร สยามินทราธิราช บรมนาถบพิตร เสด็จพระราชดำเนินไปประทับรักษาพระอาการประชวร  ณ  โรงพยาบาลศิริราช  ตั้งแต่วันศุกร์ที่ 3 ตุลาคม พุทธศักราช 2557 ตามที่สำนักพระราชวัง ได้แถลงให้ทราบ เป็นระยะแล้วนั้น  แม้คณะแพทย์ได้ถวายการรักษาอย่างใกล้ชิดจนสุดความสามารถ แต่พระอาการประชวรหาคลายไม่ได้ทรุดหนักลงตามลำดับ ถึงวันพฤหัสบดีที่ 13 ตุลาคม พุทธศักราช 2559 เวลา 15 นาฬิกา 52 นาที เสด็จสวรรคต  ณ  โรงพยาบาลศิริราช  ด้วยพระอาการสงบ สิริพระชนมพรรษาปีที่ 89 ทรงครองราชสมบัติได้ 70 ปี"
		สมเด็จพระเจ้าอยู่หัว  มีพระราชโองการโปรดเกล้าโปรดกระหม่อมให้ เชิญพระบรมศพ  พระบาทสมเด็จพระปรมินทรมหาภูมิพลอดุลยเดช  บรมนาถบพิตร  ประดิษฐาน  ณ  พระที่นั่งดุสิตมหาปราสาท  ถวายพระเกียรติยศสูงสุดตามโบราณราชประเพณี มีพระพิธีธรรมสวดพระอภิธรรมพระบรมศพ ทั้งกลางวันและกลางคืน รับพระราชทานฉันเช้า 8 รูป ฉันเพล 8 รูป  และมีประโคมย่ำยาม กำหนด 100 วัน  โดยทรงบำเพ็ญพระราชกุศลถวายเป็นลำดับ
		ตลอดระยะเวลา 70 ปีแห่งการทรงครองสิริราชสมบัติของพระบาทสมเด็จพระปรมินทรมหาภูมิพลอดุลยเดช บรมนาถบพิตร ทรงปฏิบัติพระราชกรณียกิจนานัปการ เพื่อให้ประเทศชาติมีความเจริญมั่นคง และประชาชนมีชีวิตที่ร่มเย็นเป็นสุข  ทรงตั้งมั่นอยู่ในทศพิธราชธรรมอย่างแน่วแน่  ตามที่ตั้งพระราชสัตยาธิษฐานในการพระราชพิธีบรมราชาภิเษก  "เราจะครองแผ่นดินโดยธรรม  เพื่อประโยชน์สุขแห่งมหาชนชาวสยาม"  อันยังประโยชน์สุขให้เกิดแก่อาณาประชาราษฎร์และราชอาณาจักรตลอดมา  นอกจากนี้  พระราชดำรัส และพระบรมราโชวาท ที่พระราชทานไว้ในโอกาสต่างๆ  ล้วนเป็นแนวทางในการดำรงชีวิต บนความพอเพียงพอดีและมีภูมิคุ้มกันแก่ชีวิตของประชาชนทุกหมู่เหล่า และพระราชกรณียกิจในด้านต่างๆ  ที่ก่อเกิดประโยชน์ไพศาล เป็นโครงการอันเนื่องมาจากพระราชดำริ กว่า 4,000 โครงการ 
		การเสด็จสวรรคตของพระบาทสมเด็จพระปรมินทรมหาภูมิพลอดุลยเดช  บรมนาถบพิตร  สร้างความโศกเศร้าเสียใจแก่ประชาชนชาวไทยสุดจะพรรณนา  ที่สูญเสียพระมหากษัตริย์อันเป็นที่รักและเทิดทูน ซึ่งพระองค์เปรียบประดุจพ่อของแผ่นดิน  รัฐบาล ให้สถานที่ราชการ รัฐวิสาหกิจ และสถานศึกษาทุกแห่ง ลดธงครึ่งเสา มีกำหนด 30 วัน ให้ข้าราชการ และพนักงานรัฐวิสาหกิจไว้ทุกข์ จนถึงการพระราชพิธีถวายพระเพลิงพระบรมศพฯ  เพื่อน้อมรำลึกในพระมหากรุณาธิคุณอันใหญ่หลวง ที่ทรงมีต่อพสกนิกรชาวไทยตลอดมา 
		โดยหลังพระราชพิธีทรงบำเพ็ญพระราชกุศลปัญญาสมวาร 50 วัน  สมเด็จพระเจ้าอยู่หัว  ทรงพระกรุณาโปรดเกล้าโปรดกระหม่อมพระราชทานพระราชานุญาตให้ พระบรมวงศานุวงศ์ ราชสกุล องคมนตรี คณะรัฐมนตรี กระทรวง ทบวง กรม องค์กรอิสระ รัฐวิสาหกิจ  ภาคเอกชน ร่วมเป็นเจ้าภาพในการบำเพ็ญพระราชกุศล บำเพ็ญพระกุศล  บำเพ็ญกุศลถวายพระบรมศพ เพื่อน้อมรำลึกถึงพระมหากรุณาธิคุณ และถวายเป็นพระราชกุศล  
		บัดนี้  การเตรียมการพระราชพิธีถวายพระเพลิงพระบรมศพ พระบาทสมเด็จพระปรมินทรมหาภูมิพลอดุลยเดช  บรมนาถบพิตร  ตามโบราณราชประเพณี  พร้อมสมบูรณ์เรียบร้อยแล้ว  ซึ่งสมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้ออกหมายกำหนดการพระราชพิธีทรงบำเพ็ญพระราชกุศลออกพระเมรุ  ณ  พระที่นั่งดุสิตมหาปราสาท  ในพระบรมมหาราชวัง และพระราชพิธีถวายพระเพลิงพระบรมศพฯ  ณ  พระเมรุมาศ  ท้องสนามหลวง  ระหว่างวันที่ 25 ถึง 29 ตุลาคม พุทธศักราช 2560 
ข่าวในพระราชสำนัก สทท.